Í nágrenni MTR eru fjölmargir og fjölbreyttir möguleikar til kennslu í útivist . Einn áfanginn er útivist í snjóleysi , ÚTIV 2 HR 05 , sem kenndur er að hausti þegar jörð er auð . Hann er að mestu verklegur . Nemendur kynnast undirstöðuatriðum í klettaklifri , sigi , fjallahjólun , sjósundi , sjókajakróðri , útieldamennsku og fjallamennsku . Mikil áhersla er lögð á að nemendur verði sjálfstæðir í óbyggðum , geti metið aðstæður með tilliti til öryggis og tekið skynsamlegar ákvarðanir varðandi t.d. leiðaval og notkun öryggisbúnaðar . Í gær hjóluðu nemendur í þessum áfanga “ sveitahringinn ” , en svo kallast leiðin í kringum Ólafsfjarðarvatn . Leiðin er um 17 kílómetrar og voru aðstæður nokkuð krefjandi , frekar blautt eftir rigningar síðustu daga og vegurinn holóttur . Stemningin var engu að síður góð og nemendur skemmtu sér vel . Í ferðarlok var ekki vanþörf á að renna við á þvottaplaninu hjá Olís og skola af fararskjótunum og jafnvel nemendum líka .